**A büntetés-végrehajtás országos parancsnokának  
30/2017. (II. 28.) OP**

***s z a k u t a s í t á s a***

***a bv. szervek biztonságirendszer-leírás tartalmának meghatározásáról***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja - figyelemmel a Biztonsági Szabályzat előírásaira - alapján a bv. szervek biztonságirendszer-leírás tartalmának meghatározásáról az alábbi szakutasítást adom ki.

1. A szakutasítás hatálya kiterjed:
   1. a büntetés-végrehajtási szervezet hivatásos, közalkalmazotti és kormányzati szolgálati jogviszonyban, valamint munkaviszonyban álló állományára (a továbbiakban: személyi állomány),
   2. a büntetés-végrehajtási intézetekre/intézményekre (a továbbiakban bv. intézetek), a fogvatartottak foglalkoztatását végző gazdasági társaságokra (a továbbiakban: gazdasági társaság), a Büntetés-végrehajtás Országos Parancsnokságára (a továbbiakban: BvOP, valamennyi együtt: bv. szerv).
2. A bv. szervek biztonságos működésének egyik feltétele, hogy a biztonsági tevékenység alapokmánya, a biztonságirendszer-leírás mindenkor olyan, a tényleges helyzetnek megfelelő, naprakész adatokat, információkat tartalmazzon, amelyeket alapul véve az egyes szakfeladatok végrehajtására vonatkozó helyi szabályozás elvégezhető. Az alapokmány tartalmának egységes szempontok szerinti összeállítása érdekében a szakutasítás mellékleteként kiadom a biztonsági rendszer-leírás vázlatát.
3. Az okmány minősített adatot nem tartalmazhat. Az alapokmány mellékleteiként csatolt okmányokat azonban, - amelyek a helyi sajátosságoknak megfelelő pontos adatokat és információkat tartalmazzák az adott bv. szerv biztonságával összefüggésben - minősíteni kell. A hatályban lévő biztonságirendszer-leírás minősítését a hatálytalanításáig fenn kell tartani.
4. A gazdasági társaságokra vonatkozó biztonságirendszer-leírást a munkáltatás-biztonsági vezető köteles elkészíteni. A bv. intézet és a gazdasági társaság alapokmányát - egységes szerkezetbe foglaltan - a parancsnok (igazgató) hagyja jóvá és lépteti hatályba. A gazdasági társaság biztonságirendszer-leírás vázlatának szerkesztése során a bv. intézetre vonatkozó összeállítási tematikát kell alkalmazni.
5. Az Igazságügyi Megfigyelő és Elmegyógyító Intézet, a Bv. Központi Kórház és a Központi Anyag Raktár vezetője az alapokmány elkészítése és jóváhagyása után annak egy példányát köteles átadni a székhelye szerint illetékes bv. intézet parancsnokának (igazgatójának). A[**Büntetés-végrehajtási Szervezet Oktatási, Továbbképzési és Rehabilitációs Központja**](http://bv.gov.hu/bvotrk) biztonságirendszer-leírást nem köteles készíteni.
6. Az alapokmány átdolgozását szükség esetén el kell végezni, a későbbi módosításoknak az esedékesség napjától számított 30 napon belül meg kell történnie. Az átdolgozott, illetve módosított alapokmányok egy példányát a BvOP Biztonsági Szolgálatára fel kell terjeszteni.
7. Jelen szakutasítás 2017. március 1-én lép hatályba.
8. Hatályát veszti a biztonságirendszer-leírás tartalmának meghatározásáról szóló 1-1/89/2002. (IK.Bv.Mell.12.) OP intézkedés.

**Dr. Tóth Tamás bv. vezérőrnagy országos parancsnok**